**KÚPNA ZMLUVA**

uzatvorená podľa § 409 a nasl. zákona č. 513/1991 Zb. Obchodný zákonník a zákona č. 343/2015 Z. z. o verejnom obstarávaní (ďalej len „zákon o verejnom obstarávaní“) medzi jej účastníkmi, a to:

|  |  |
| --- | --- |
| **Kupujúci:** | **Predávajúci:** |
| HEBA, spol. s r.o.Sídlo: Fr. Hečku 3906, 058 01PopradZastúpenie: Ing. Henrieta Bagoňová, konateľIČO: 31661700DIČ: 2020513550 IČ DPH: SK2020513550Bankové spojenie: *doplní sa pri podpise zmluvy*IBAN: *doplní sa pri podpise zmluvy*Právna forma: spoločnosť s ručením obmedzenýmZápis: OR Okresného súdu PrešovOddiel: Sro, Vložka číslo: 762/PTelefón: *doplní sa pri podpise zmluvy* | Sídlo: Zastúpenie: IČO: DIČ: IČ DPH: SK Bankové spojenie: IBAN: Právna forma: Zápis: Obchodný register Okresný súd oddiel: , vložka č. Telefón: e-mail:  |

za nasledovných podmienok:

**Preambula**

1. Táto zmluva sa uzatvára ako výsledok verejného obstarávania v zmysle Usmernenia Pôdohospodárskej platobnej agentúry č. 8/2017 k obstarávaniu tovarov, stavebných prác a služieb financovaných z PRV SR 2014 – 2020 – aktualizácia č. 5. Kupujúci na obstaranie predmetu tejto zmluvy použil postup verejného obstarávania.
2. Predávajúci vyhlasuje, že:
	1. je oprávnený podnikať v oblasti ktorá je predmetom tejto zmluvy,
	2. nemá ku dňu uzatvorenia tejto zmluvy platný zákaz účasti vo verejnom obstarávaní,
	3. nie je mu známa existencia dôvodov pre konflikt záujmov podľa § 23 zákona o verejnom obstarávaní.

**Článok 1**

**Predmet zmluvy**

1. Predmetom tejto zmluvy je záväzok Predávajúceho dodať Kupujúcemu tovar uvedený v prílohe tejto zmluvy (ďalej len „**Tovar**“) a previesť na neho vlastnícke právo k nemu, a záväzok Kupujúceho za tento Predávajúcemu zaplatiť kúpnu cenu, to všetko spôsobom a za podmienok ďalej dohodnutých v tejto zmluve.
2. Predávajúci vyhlasuje, že:
	1. sa oboznámil a preskúmal všetky podmienky a okolnosti súvisiace s plnením predmetu zmluvy a sú mu známe všetky technické a kvalitatívne podmienky plnenia predmetu zmluvy,
	2. predmet zmluvy je mu jasný a na základe svojich schopností, technického vybavenia a personálu, ktorý má k dispozícii, je schopný ho v súlade s touto zmluvou, ako aj príslušnými právnymi predpismi plniť riadne a včas a
	3. je schopný poskytnúť tiež servis Tovaru v rámci prípadného reklamačného konania.

**Článok 2**

**Cena a platobné podmienky**

1. Kúpna cena za Tovar je ustanovená dohodou podľa zákona č. 18/1996 Z. z. o cenách.

(\*uchádzač výplní podľa časti na ktorú predkladá cenovú ponuku)

**Postrekovač**

Cena bez DPH: EUR

DPH vo výške 20%: EUR

Cena s DPH: EUR

(slovom: .............................................................EUR .... centov )

1. Cena predstavuje odplatu za splnenie všetkých zmluvných záväzkov Predávajúceho vyplývajúcich z tejto zmluvy a sú v nej zahrnuté aj všetky náklady Predávajúceho najmä na dodanie Tovaru do určeného miesta, vrátane nákladov na prepravu, balenie a primeraný zisk. Akékoľvek dodatočné náklady Predávajúceho súvisiace s Tovarom podľa tejto zmluvy sú zahrnuté v Cene.
2. Kupujúci zaplatí Predávajúcemu Cenu na základe faktúry vystavenej Predávajúcim po úplnom dodaní Tovaru. Čiastkové faktúry nie je možné vystaviť.
3. Splatnosť faktúry je 60 kalendárnych dní od dňa jej doručenia Kupujúcemu.

**Článok 3**

**Miesto, čas a spôsob plnenia**

1. Miesto dodania Tovaru je: **Kežmarok, Ľubica**
2. Predávajúci sa zaväzuje dodať Tovar **do 90 dní odo dňa zadania objednávky** (prostredníctvom emailovej komunikácie)
3. Dopravu Tovaru do miesta dodania je povinný zabezpečiť Predávajúci na vlastné náklady a nebezpečenstvo tak, aby bola zabezpečená dostatočná ochrana najmä pred jeho poškodením, stratou, odcudzením, znehodnotením, až do momentu prevzatia Tovaru Kupujúcim.
4. O prevzatí Tovaru alebo jeho častí, bude spísaný protokol; protokolárnym prevzatím Tovaru prechádza na Kupujúceho vlastnícke právo a nebezpečenstvo škody.

**Článok 4**

**Akosť, zodpovednosť za vady a záruka**

1. Tovar musí byť spôsobilý na použitie na obvyklý účel, musí byť prvej akosti, nový a nepoužitý, a musí byť nezaťažený akýmikoľvek právami tretích osôb alebo inými právami, ktoré by čo i len sťažili výkon vlastníckeho práva Kupujúceho k Tovaru alebo jeho časti. Tovar musí spĺňať všetky parametre požadované Kupujúcim a všetky príslušné technické normy a právne predpisy. Dojednaním v tomto odseku nie sú dotknuté zákonné ustanovenia o vadách a zodpovednosti za ne.
2. Predávajúci poskytuje na Tovar záruku v rozsahu 24 mesiacov, ktorá začne plynúť odo dňa jeho prevzatia. Záruka sa nevzťahuje výlučne na bežné opotrebenie. Záruka spočíva v tom, že Tovar bude počas trvania záručnej doby spôsobilý na použitie na obvyklý účel a zachová si obvyklé vlastnosti. Zmluvné strany vylučujú aplikáciu § 428 Obchodného zákonníka.
3. Záručná doba nebude plynúť po dobu, po ktorú Kupujúci, nemôže používať Tovar pre jeho vady. Záručná doba začne plynúť znova dňom prevzatia opraveného Tovaru, ak bude Tovar opraviteľný alebo prevzatia náhradného Tovaru.
4. Náklady na odstránenie vád Tovaru znáša Predávajúci.

**Článok 5**

**Zmluvné pokuty a zodpovednosť za škodu**

1. Zmluvné strany si vzájomne zodpovedajú za škodu, ktorú si spôsobia porušením svojich povinností. Zodpovednosť za škodu spôsobenú v súvislosti s touto zmluvou sa riadi príslušnými ustanoveniami Obchodného zákonníka.
2. V prípade porušenia povinnosti Predávajúceho dodať Tovar riadne alebo včas v termíne podľa tejto zmluvy, je Predávajúci povinný uhradiť Kupujúcemu zmluvnú pokutu vo výške 0,2% z Ceny, a to za každý aj začatý deň omeškania z hodnoty Tovaru
3. Ak Predávajúci neodstráni zistené vady Tovaru do 30 kalendárnych dní od uplatnenia reklamácie podľa, prípadne v inom medzi Zmluvnými stranami písomne dohodnutom termíne, je Predávajúci povinný zaplatiť Kupujúcemu zmluvnú pokutu vo výške 1% z Ceny, a to za každý aj začatý deň omeškania.
4. V prípade zistenia porušenia povinnosti Predávajúceho alebo jeho subdodávateľa byť zapísaný v registri partnerov verejného sektora (ďalej len „**RPVS**“) je Kupujúci oprávnený uplatniť si voči Predávajúcemu zmluvnú pokutu vo výške 100,- EUR za každý aj začatý deň, počas trvania tejto zmluvy, ktorý nebol Predávajúci alebo subdodávateľ zapísaný resp. overený v RPVS.
5. Zaplatením zmluvných pokút a úrokov z omeškania nie sú dotknuté nároky na náhradu škody.
6. Odstúpením od tejto zmluvy nie sú dotknuté nároky Zmluvných strán na náhradu škody a zaplatenie zmluvnej pokuty.

**Článok 6**

**Subdodávatelia a RPVS**

1. Ak tak ustanovuje všeobecne záväzný právny predpis aj vzhľadom na povahu a podmienky tejto zmluvy, Predávajúci je povinný v súlade so zákonom č. 315/2016 Z. z. o registri partnerov verejného sektora byť v čase uzatvorenia tejto zmluvy, ako aj počas celej doby platnosti tejto zmluvy, zapísaný resp. overený v RPVS.
2. Predávajúci vyhlasuje, že ku dňu uzavretia tejto zmluvy nezadáva žiadnu časť plnenia žiadnemu subdodávateľovi.
3. Predávajúci je oprávnený pribrať subdodávateľa počas trvania tejto zmluvy, pričom subdodávateľ musí byť zapísaný v RPVS podľa § 11 ods. 1 zákona o verejnom obstarávaní, ak sa naň taká povinnosť vzťahuje. Predávajúci je povinný Kupujúcemu najneskôr v 5. pracovný deň, ktorý predchádza dňu v ktorom sa subdodávateľ začne podieľať na plnení Predmetu Zmluvy, predložiť písomné oznámenie o subdodávateľovi, ktoré bude obsahovať údaje minimálne v rozsahu: obchodné meno, miesto podnikania, IČO, a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia a percentuálny podiel z hodnoty plnenia podľa tejto zmluvy.

**Článok 7**

**Skončenie zmluvy**

1. Odstúpenie od tejto zmluvy sa uskutoční písomným oznámením odstupujúcej strany adresovaným druhej strane tejto zmluvy spolu s uvedením dôvodu odstúpenia, a je účinné dňom jeho doručenia.
2. Kupujúci je oprávnený od tejto zmluvy odstúpiť v prípadoch podľa § 19 zákona o verejnom obstarávaní ako aj v prípade podstatného porušenia tejto zmluvy zo strany Predávajúceho. Za podstatné porušenie tejto zmluvy zo strany Predávajúceho sa považuje najmä:
	1. nedodržanie záväzku Predávajúceho dodať Tovar riadne alebo včas,
	2. fakturovanie Ceny v rozpore s podmienkami dohodnutými v tejto zmluve,
	3. opakovaná reklamácia vád Tovaru,
	4. proti Predávajúcemu začalo konkurzné konanie alebo reštrukturalizácia,
	5. Predávajúci vstúpil do likvidácie,
	6. Predávajúci koná v rozpore s touto zmluvou alebo všeobecne záväznými právnymi predpismi a na písomnú výzvu toto konanie a jeho následky v určenej lehote neodstráni.
3. Predávajúci má právo odstúpiť od tejto zmluvy, ak je Kupujúci v omeškaní so zaplatením faktúry o viac ako 60 dní.

**Článok 8**

**Kontrola a audit**

1. Predávajúci berie na vedomie, že predmet zmluvy je predmetom žiadosti o nenávratný finančný príspevok z Programu rozvoja vidieka SR 2014–2022, výzva číslo 52/PRV/2022, opatrenie: 4, podopatrenie 4.1.
2. Zmluvné strany súhlasia, aby oprávnení zamestnanci Pôdohospodárskej platobnej agentúry, Ministerstva pôdohospodárstva a rozvoja vidieka Slovenskej republiky, orgánov Európskej únie a ďalšie oprávnené osoby, v súlade s právnymi predpismi Slovenskej republiky a predpismi Európskej únie, vykonali voči zmluvným stranám kontrolu/audit dokumentácie a vecnú kontrolu skutočností súvisiacich s vykonaním obstarávania na predmet plnenia podľa tejto zmluvy, skutočností súvisiacich s realizáciou predmetu plnenia podľa tejto zmluvy a skutočností súvisiacich s poskytnutím nenávratného finančného príspevku na základe Zmluvy o poskytnutí nenávratného finančného príspevku uzavretej s Pôdohospodárskou platobnou agentúrou. Zmluvné strany sa zaväzujú kontrolu strpieť a poskytnúť týmto osobám nevyhnutnú súčinnosť .
3. Predávajúci sa zaväzuje uchovávať akúkoľvek dokumentáciu súvisiacu s touto zmluvou minimálne po dobu 10 rokov odo dňa dodania a prevzatia Tovaru.

**Článok 9**

**Záverečné ustanovenia**

1. Všetky zmluvné oznámenia medzi Zmluvnými stranami na základe tejto zmluvy budú medzi nimi zasielané e-mailom, SMS, alebo písomne, preukázateľným doručením druhej zmluvnej strane.
2. Písomnosť doručovaná e-mailom sa považuje za doručenú dňom nasledujúcim po dni jej odoslania bez chybovej návratky, a to aj vtedy, ak ju adresát neprečítal.
3. V prípade ak bude potrebné zmluvnej strane doručovať písomnosť súvisiacu s touto zmluvou poštou, doručuje sa táto na jeho adresu uvedenú v záhlaví. Písomnosť sa považuje za doručenú aj v prípade ak sa odosielajúcemu účastníkovi vráti ako nedoručená alebo nedoručiteľná, a to prvým dňom po dni jej vrátenia.
4. Túto zmluvu je možné zmeniť iba číslovanými písomnými dodatkami, ktoré sa po podpísaní obidvomi Zmluvnými stranami stávajú jej nedeliteľnou súčasťou
5. Táto zmluva je vyhotovená prinajmenšom v 1 rovnopise pre každú Zmluvnú stranu.
6. Táto zmluva sa riadi právnym poriadkom Slovenskej republiky.
7. Spory z tejto zmluvy budú riešené predovšetkým vzájomnými rokovaniami Zmluvných strán a následne pred súdmi Slovenskej republiky.
8. Táto zmluva nadobúda platnosť dňom jej podpísania Zmluvnými stranami.
9. Táto zmluva nadobudne účinnosť až po ukončení kontroly obstarávania (po doručení správy z kontroly obstarávania obstarávateľovi), v rámci ktorej poskytovateľ neidentifikoval nedostatky, ktoré by mali alebo mohli mať vplyv na výsledok obstarávania, alebo v rámci ktorej obstarávateľ súhlasil s výškou finančnej opravy uvedenej v návrhu správy/správe z kontroly obstarávania a splnil podmienky na uplatnenie finančnej opravy podľa Katalógu sankcií, ktorý upravuje postupy pri určení sankcií/korekcií za porušenie pravidiel a postupov obstarávania.
10. Zmluvné strany vyhlasujú, že táto zmluva bola uzatvorená slobodne a vážne po vzájomnej dohode.
11. Zmluvné strany vyhlasujú, že ich spôsobilosť a voľnosť uzatvoriť túto zmluvu, ako aj spôsobilosť k súvisiacim právnym úkonom nie je žiadnym spôsobom obmedzená alebo vylúčená a zároveň vyhlasujú, že si túto zmluvu pre jej podpisom riadne a dôsledne prečítali, jej obsah je pre nich dostatočne určitý a zrozumiteľný a na znak súhlasu ju podpisujú.

|  |  |
| --- | --- |
| KupujúciPoprad, dňa:**Ing. Henrieta Bagoňová, konateľ** | PredávajúciV , dňa:**Predávajúci** |